Dís wat jy moet weet van WhatsApp se nuwe funksiesFoto ter illustrasie. (Foto: Denis Charlet/AFP) Die gewilde kletsapp WhatsApp spog met nuwe privaatheidfunksies om sy gebruikers nóg meer gerus te stel. Maroela Media het ’n opsomming gemaak van die funksies wat onlangs deur die app bekendgestel is. Die eerste funksie waarby WhatsApp-gebruikers sal kan baat vind, is die opsie om ’n groep stilweg te verlaat. Soms raak WhatsApp-groepbedrywighede té veel en dié funksie sal diegene help om groepe te verlaat sonder om aandag op hulself te vestig. Wanneer jy ’n groep wil verlaat, sal slegs dié wat as admin-lede dien in kennis daarvan gestel word. Dié funksie sal deur die loop van Augustus vanjaar aan gebruikers beskikbaar gestel word. Vir diegene wat graag hul aanlynteenwoordigheid wil versteek, is dié funksie heel gepas. WhatsApp-gebruikers sal van dié maand af self kan bepaal wie hul aanlynteenwoordigheid sal kan sien en wie nie. Vir diegene wat vertroulike inligting aan ’n vriend, kollega of familielid via WhatsApp se View Once-opsie stuur, is daar nou nóg ’n versekering dat die inligting nie uitgelap sal word nie. Die View Once-opsie is reeds ’n gewilde funksie by gebruikers, en nou is daar boonop ’n nuwe beskermingslagie daaroor getrek. Gebruikers sal hul WhatsApp so kan stel dat daar nie skermgrepe van dié soort boodskappe geneem sal kan word nie. WhatsApp is nog besig om die nuwe funksie te toets en hoop om dit binnekort aan gebruikers beskikbaar te stel.